## Odluka Ustavnog suda Republike Hrvatske broj: U-IIIA-2699/2009 od 9. prosinca 2009.

### NN 3/2010 (5.1.2010.), Odluka Ustavnog suda Republike Hrvatske broj: U-IIIA-2699/2009 od 9. prosinca 2009.

3 05.01.2010 Odluka Ustavnog suda Republike Hrvatske broj: U-IIIA-2699/2009 od 9. prosinca 2009.

USTAVNI SUD REPUBLIKE HRVATSKE

91

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Nevenka Šernhorst, predsjednica Vijeća, te suci Marko Babić, Slavica Banić, Mario Jelušić, Antun Palarić i Aldo Radolović, članovi Vijeća, odlučujući o ustavnoj tužbi koju je podnio Ž. R. iz R., kojeg zastupa J. A., odvjetnik u R., na sjednici održanoj 9. prosinca 2009. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-1387/09 u najkraćem mogućem roku, ali ne duljem od jedne (1) godine, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, Ž. R. iz R., V. 128, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 9.500,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 27. svibnja 2009., na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnio ustavnu tužbu smatrajući da mu je nerazumno dugim trajanjem parničnog postupka, koji je protiv njega pokrenut kod Općinskog suda u Rijeci pod brojem: P-6303/04, povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud Republike Hrvatske je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe te uvida u presliku spisa Općinskog suda u Rijeci broj: P-6303/04 utvrdio činjenice koje su pravnorelevantne za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Protiv podnositelja je E. Č. 21. listopada 2004. podnijela Općinskom sudu u Rijeci tužbu s prijedlogom za izdavanje privremene mjere radi uklanjanja opasnosti nastanka štete.

Podnositelj je 9. studenoga 2004. odgovorio na tužbu.

Na ročištu održanom 11. studenoga 2004. donesena je odluka da se izvrši očevid i provede građevinsko vještačenje.

Dana 6. prosinca 2004. doneseno je rješenje o privremenoj mjeri, na koje se podnositelj žalio 23. prosinca 2004. te je njegova žalba odbijena rješenjem Županijskog suda u Rijeci broj: Gž-201/05-2 od 21. siječnja 2005. godine.

Očevid je proveden 8. travnja 2005., a vještak je sudu dostavio nalaz i mišljenje 4. kolovoza 2005. godine.

Sljedeća ročišta održana su 13. listopada i 7. prosinca 2005., kada je zaključena glavna rasprava.

Na ročištu održanom 22. prosinca 2005. sud je objavio presudu broj: P-6303/04-21, kojom je djelomično usvojio tužbeni zahtjev tužiteljice.

Podnositelj je žalbu protiv te presude podnio 4. siječnja 2006. te je predmet uz popratni dopis od 28. ožujka 2006. dostavljen Županijskom sudu u Rijeci.

Dana 15. listopada 2008. podnositelj je podnio zahtjev za zaštitu prava na suđenje u razumnom roku Vrhovnom sudu Republike Hrvatske, koji je dopisom kojeg je drugostupanjski sud zaprimio 11. veljače 2009. tražio od tog suda izvješće o postupanju.

Podnositeljeva žalba odbijena je presudom Županijskog suda u Rijeci broj: Gž-1696/06-2 od 11. ožujka 2009., koja je prvostupanjskom sudu dostavljena 17. ožujka 2009., a podnositelju 15. travnja 2009. godine.

Spis se povodom podnositeljeve revizije izjavljene 15. svibnja 2009. nalazi na Vrhovnom sudu Republike Hrvatske gdje se vodi pod brojem: Rev-1387/09.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavan je članak 29. stavak 1. Ustava Republike Hrvatske i članak 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Protiv podnositelja je 21. listopada 2004. podnesena Općinskom sudu u Rijeci tužba radi uklanjanja opasnosti nastanka štete.

Postupak se povodom revizije vodi pred Vrhovnim sudom Republike Hrvatske pa Ustavni sud utvrđuje da do dana donošenja odluke Ustavnog suda postupak u ovom predmetu traje ukupno pet (5) godina, jedan (1) mjesec i osamnaest (18) dana.

4.2. POSTUPANJE NADLEŽNOG SUDA

Postupak je pokrenut pred Općinskim sudom u Rijeci gdje se vodio u trajanju od malo više od četrnaest mjeseci.

U povodu žalbe podnositelja postupak se nastavio voditi pred Županijskim sudom u Rijeci, koji je drugostupanjski postupak vodio preko tri godine i tri mjeseca.

U trenutku donošenja odluke Ustavnog suda predmet se nalazi pred Vrhovnim sudom Republike Hrvatske, koji o reviziji nije odlučio.

4.3. PONAŠANJE PODNOSITELJA USTAVNE TUŽBE
(TUŽENIKA U PARNIČNOM POSTUPKU)

Podnositelj ustavne tužbe, kao tuženik u parničnom postupku, nije doprinio duljini postupka.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju ne radi o predmetu čija bi složenost opravdavala duljinu konkretnog parničnog postupka.

OCJENA USTAVNOG SUDA

5. Ustavni sud, imajući u vidu ukupnu duljinu postupka te neaktivnost i neučinkovito postupanje Županijskog suda u Rijeci (utvrđenja pod točkom 4.2. obrazloženja ove odluke), ocjenjuje da je podnositelju povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu članka 63. stavka 2. Ustavnog zakona, donesena odluka kao pod točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-2699/2009

Zagreb, 9. prosinca 2009.

USTAVNI SUD REPUBLIKE HRVATSKE

Predsjednica Vijeća
mr. sc. Nevenka Šernhorst, v. r.

Odluka, NN 3/2010-91